Hvað er dýpsta lægð í mb sem komið hefur yfir Ísland síðan mælingar hófust ? Dýpsta lægð sem komið hefur yfir Ísland síðan mælingar hófust var 919,7 mb . Loftþrýstingur er nú að jafnaði tilfærður í einingu sem nefnist hektópaskal eða hPa og er hún hluti af alþjóðlega einingakerfinu SI . Ástæða þess að forskeytið hektó - er notað er sú að eitt hPa er sama og eldri eining , millibarinn ( mb ) , þannig að 1000hPa eru 1000 mb . Þrýstitölur í textanum hér á eftir eru því hinar sömu hvort sem við tölum um hPa eða mb . Millibarinn er hluti af eldra einingakerfi , svokölluðu cgs-kerfi þar sem sentimetri ( cm ) , gramm ( g ) og sekúnda ( s ) voru grunneiningar , en ekki metri ( m ) , kílógramm ( kg ) og sekúnda sem eru í SI-kerfinu . Þegar talað er um loftþrýsting í sambandi við dýpt lægða eða þrýsting í öðrum veðurkerfum er ætíð átt við þrýsting við sjávarmál . Lægsti þrýstingur við sjávarmál sem vitað er um hér á landi , og þar með dýpsta lægð sem komið hefur yfir Ísland síðan mælingar hófust , mældist í Vestmannaeyjum 2. desember 1929 kl. 9:20 og var 919,7 hPa . Svo vel vildi til að Gunnar Þ. Jónatansson athugunarmaður mældi þrýstinginn á 10 mínútna fresti um það bil sem hann var lægstur . Loftvogin á Stórhöfða var talin í 122 m hæð yfir sjávarmáli og því er hæðarleiðrétting nokkur . Samanburðarathuganir gefa til kynna að loftvogin sem í notkun var hafi verið nokkuð rétt og leiðréttingartöflurnar sömuleiðis . Annað atriði truflar þó þessa mælingu nokkuð . Ofsarok var af austri og síðar suðaustri þennan morgun . Mikil hvassviðri valda minniháttar sveiflum í loftþrýstingi vegna sogs í húsum auk þess sem athugunarstöðin er á höfða eins og nafnið bendir til og loftið þarf að lyftast yfir hann eða framhjá honum . Höfðinn verkar því í hvassviðri á svipaðan hátt og flugvélarvængur , loftið þarf að fara lengri leið en ella og þrýstingur fellur því við yfirborð hans eins og við efra borð vængja og er lægri þar en umhverfis . Í miklum vindi geta þessi áhrif verið umtalsverð . Páll Bergþórsson veðurfræðingur reiknaði á sínum tíma hver þessi lækkun ætti að vera við mismunandi vindhraða . Með nákvæmri athugun á veðurkortum áætlaði hann síðan þrýsting í Vestmannaeyjum út frá bæði vindi á svæðinu og þrýstingi og þrýstibreytingum á öðrum nálægum stöðvum . Áætlaður þrýstingur var þá borinn saman við athugaðan þrýsting og mismunur athugaður . Í ljós kom að mismunurinn var raunverulega háður vindhraða , en þó var hann ívið minni en hin fræðilega lækkun gaf til kynna . Þessi þrýstileiðrétting Páls er nú notuð við greiningu á veðurkortum á Veðurstofunni og reyndar nota fáeinar erlendar veðurstofur hana líka . Í desember 1929 var enginn vindhraðamælir til í Vestmannaeyjum og vindur kl. 8 um morguninn áætlaður 11 vindstig eða 30 m / s . Hafi sami vindur eða svipaður verið kl. 9:20 þegar loftþrýstingur mældist lægstur , ætti leiðrétting samkvæmt töflu Páls að vera um 3,9 hPa. „ Réttur “ þrýstingur hafi því verið 923,6 hPa . Þetta væri samt lægsti þrýstingur við sjávarmál á Íslandi . Rúmum þremur árum síðar ( 3. janúar 1933 ) mældist þrýstingur í Vestmannaeyjum 923,9 hPa . Allt fram til 1986 var metið frá 1929 talið lægsti þrýstingur á norðurhveli utan hitabeltisins . Í desember það ár mældust 920 hPa á bauju fyrir suðvestan land , en hún var ekki forrituð til að senda lægri þrýsting . Lægðin sú er talin hafa verið 914 hPa í lægðarmiðju . Ámóta lægð eða jafnvel dýpri var á ferðinni fyrir sunnan og suðaustan land í janúar 1993 og er talið að þrýstingur í lægðarmiðju hafi verið 910 hPa eða lægri .